****

Република Србија

ОПШТИНА ВЛАСОТИНЦЕ

СКУПШТИНА ОПШТИНЕ

01 бр.06-121-8/2024

24.12.2024.године

В Л А С О Т И Н Ц Е

На основу чл.32.ст.1.тачка 6.Закона о локалној самоуправи („Сл.гласник РС“, бр.129/07, 83/14-др.закон, 101/16-др.закон, 47/18 и 111/21-др.закон) и члана 40.ст.1.тачка 49.Статута општине Власотинце ("Службени гласник града Лесковца", број 6/19), члана 50.Закона о предшколском васпитању и образовању ("Сл.гласник РС" бр. 18/2010, 101/2017, 113/17, 10/19 и 129/21), члана 4, 12. и 13. Правилника о мерилима за утврђивање економске цене програма васпитања и образовања у предшколским установама („Сл.гласник РС“, бр.87/21), Скупштина општине Власотинце на наставку 7.седнице од 24.12.2024.године донела је

**О Д Л У К У**

**О УТВРЂИВАЊУ ЕКОНОМСКЕ ЦЕНЕ ПРОГРАМА ВАСПИТАЊА И ОБРАЗОВАЊА У ПРЕДШКОЛСКОЈ УСТАНОВИ “МИЛКА ДИМАНИЋ“ ВЛАСОТИНЦЕ ЗА 2025.ГОДИНУ**

Члан 1.

Овом одлуком утврђује се економска цена програма васпитања и образовања у Предшколској установи „Милка Диманић“ Власотинце за 2025.годину, чији је оснивач општина Власотинце

Члан 2.

Економска цена програма васпитања и образовања у Предшколској установи „Милка Диманић“ Власотинце за 2025.годину, чији је оснивач општина Власотинце утврђује се у износу 34.768,53 динара месечно по детету.

Дневна економска цена по детету утврђује се дељењем месечне економске цене по детету из става 1. овог члана са бројем радних дана у месецу.

Члан 3.

Учешће појединачног корисника услуга у економској цени по детету износи 20%, односно за целодневне облике рада у трајању од 11 часова, утврђује се у износу од 6.954,00 динара месечно по детету.

Учешће корисника услуга у економској цени по детету за целодневни припремни предшколски програм у трајањуод 11 часова рада, утврђује се у износу од 5.890,00 месечно по детету, за време трајања целодневног припремног предшколског програма.

Учешће корисника услуга у економској цени по детету за полудневни припремни предшколски програм рада у трајању од 6 часова рада, утврђује се у износу од 2.318,00 динара месечно по детету, за време трајања полудневног припремног предшколског програма.

Члан 4.

Износи утврђени овом Одлуком кориснику се обрачунавају по истеку обрачунског месеца.

За дане одсуства детета корисник плаћа износ од 50% од утврђеног износа.

Од обавезе учешћа у месечној економској цени изузимају се родитељи, односно други законски заступници деце без родитељског старања, деце са сметњама у развоју и инвалидитетом и деце из материјално угрожених породица у складу са прописима којима се уређује финансијска подршка породици са децом.

У случају прекида остваривања непосредног васпитно-образовног рада (у случају више силе, ратног стања, ванредног стања или других ванредних околности), за дане одсуства детета услуга се не наплаћује.

У случају реконструкције, санације, адаптације објекта и др, уколико установа не обезбеди боравак детета у другом објекту прилагођеном за боравак деце предшколског узраста у складу са законом, за дане одсуства детета услуга се не наплаћује.

У случају епидемије када у циљу заштите здравља и безбедности деце и запослених, надлежни орган/институција наложи мере које изискују организацију непосредног васпитно-образовног рада у ограниченом капацитету, као и мере повлачења детета из колектива (самоизолација) због процене ризика од ширења заразе, за дане одсуства детета услуга се не наплаћује.

Члан 5.

Ова Одлука ступа на снагу осмог дана од дана објављивања у "Службеном гласнику града Лесковца", а примењиваће се од 01.01.2025.године.

Члан 6.

Ступањем на снагу ове одлуке престаје да важи Одлука о утврђивању економске цене програма васпитања и образовања у ПУ „Милка Диманић“ Власотинце за 2024.годину („Сл.гласник града Лесковца“, број 4/24).

**СКУПШТИНА ОПШТИНЕ ВЛАСОТИНЦЕ, дана 24.12.2024.године, 01 бр.06-121-8/2024.**

**ПРЕДСЕДНИК СКУПШТИНЕ**

**Зоран Стаменковић, с.р.**

**Тачност преписа оверава**

**СЕКРЕТАР СКУПШТИНЕ**

**Ивана Станојевић**